Laxeldisfyrirtækið Arctic Fish áformar að koma upp laxasláturhúsi í Bolungarvík. Fyrirtækið hefur keypt hús og samið við Bolungarvíkurkaupstað með það í huga.
Þetta kemur fram í fréttatilkynningu Arctic Fish sem skrifaði undir samninga við Bolungarvíkurkaupstað um lóðaúthlutun og forsendur aflagjalds á gamlársdag. Húsið kaupir Arctic Fish af Fiskmarkaði Bolungarvíkur sem ætlar að reisa nýtt hús undir starfsemi sína.
Arctic Fish hefur leitað að stað fyrir nýtt sláturhús um nokkurt skeið. Sláturhúsið á að anna stærstum hlutanum af framleiðslu fyrirtækisins á Vestfjörðum. Fyrirtækið er með leyfi fyrir tæplega átján þúsund tonna laxeldi sem skiptist niður á þrjá firði. Núverandi aðstaða í sláturhúsi Arnarlax á Bíldudal, sem þjónustar bæði fyrirtækin, annar ekki lengur eftirspurn með auknum umsvifum og því hefur Arctic Fish fengið sláturskipið Norwegian Gannett til landsins til að sinna slátrun.
Fjárfesting í öðru en húsnæði, svo sem tækjabúnaði, liggur ekki fyrir. Slíkri starfsemi fylgja tugir starfa og Bolungarvíkurkaupstaður fær tekjur í formi aflagjalda. Jón Páll Hreinsson bæjarstjóri segir að þetta sé tækifæri fyrir Vestfirði í heild sinni.
Auðvitað erum við ánægðir að það sé hérna i Bolungarvík en fyrst og fremst er þetta tækifæri fyrir Vestfirði og það bara liggur fyrir þetta plan, sem við höfum alltaf unnið eftir, að fiskeldi komi til með að styrkja Vestfirði, þetta er bara hluti af því og við erum bara gríðarlega ánægðir að þetta skref hafi verið tekið.
Þótt fleiri staðir hafi komið til greina hafi ekki verið samkeppni á milli sveitarfélaga um að fá sláturhúsið reist í sinni höfn.
Ég myndi nú ekki halda það. Ekki af okkar hálfu, við fengum bara þessa fyrirspurn frá fyrirtækinu og unnum út frá því. Vorum ekki í neinum samskiptum við önnur sveitarfélög.
Fiskeldisfyrirtækið Arctic Fish hyggst koma upp nýju laxasláturhúsi í Bolungarvík. Fyrirtækið hefur keypt hús og samið við Bolungarvíkurkaupstað með það fyrir augum.